정조 12년
戊申八月十五日辰時上御誠正閣大臣備局堂上引見入侍時領議政金致仁左議政李性源右議政蔡濟恭行司直金華鎭吏曹判書吳載純知中樞府事鄭好仁兵曹判書李在簡右參贊鄭昌順刑曹判書金尙集行副司直徐有防兼都承旨沈豐之行副司直徐有大吏曹參判李在學開城留守洪秉纘行副司直金持默行副護軍趙心泰校理徐配修右承旨權同副承旨洪仁浩假注書李貞運事變假注書尹寅基記事官李相璜金祖淳以次進伏訖致仁等曰眞殿行禮聖慕克伸侵曉回鑾勞動旣多此時聖體若何上曰一樣矣致仁曰王大妃殿問安間以泄候欠寧連有湯劑進御之命矣今則諸節更若何上曰不過一時暑候今則快復矣致仁曰下情誠不勝萬幸矣致仁曰惠慶宮氣候若何上曰一樣矣致仁曰次對近久不行今日是日次而旣値徹夜將事之餘且今日次對前例甚罕故以是頉稟矣纔承未會之命故玆敢入來矣上曰晩後行實對亦無妨矣致仁曰此咸鏡監司李崇祜狀啓也枚擧會寧府使李潤慶牒呈以爲本府請差開市時大國人牛馬料每年容入之數爲千餘石而本府所在元會付耳麥只是五十四石零以茂山府所在備局句管私賑耳麥一千石移劃需用而其代以會寧府所在常平廳太五百三十三石零折米還報事請令廟堂稟旨分付矣此係從前已例事勢則然依狀請許令折米移錄何如上曰依爲之出擧條致仁曰頃因傳敎嶺南右列別武士都試沒技直赴殿試之規自今年申復中徹在於何年其間沒技爲幾人問于道臣狀聞事命下矣卽見慶尙監司金光默狀啓則以爲沒技一款當初節目旣不擧論前後道臣屢次陳請亦皆見格則中徹年條今無可論辛丑以後數年沒技人姓名開錄于後爲辭矣沒技直赴旣不載於當初事目則只當依下敎自今施行以此分付何如上曰依爲之出擧條致仁曰前原春監司金載瓚所啓批旨有令廟堂稟處之命矣取見其所啓則以爲通川郡大小公用之應入於詳定者太半不入自本官自備責應故屢十年前或自官別備或募民納錢以三千兩本錢名曰雇馬錢散債民間什三生殖以爲蔘貢價添補及祥定外公下之費矣癸甲以後絶戶居多指徵無處一千餘兩則報營蕩債只二千餘兩本錢取利經用而此亦逃故參半隣族莫保而況以一年應用較之一年利條則每年不足幾爲五分之三四故公用之時轉貸富民因爲不報官民俱竭支保沒策今若以詳定中當入而不入者一從他邑例竝自祥定會減雇馬錢只爲蔘錢添補之需則可爲一分少紓之道請令廟堂稟處矣本邑公用之太半不入於詳定者實是當初該邑不善擧行之失而巡營依邑報該廳依營報所以民弊之至此也旣登聞之後不可仍置令道臣取見本邑詳定公用之應入不入者依他邑例釐正報該廳會減雇馬錢則蔘價添補外毋得他用之意分付何如上曰依爲之出擧條致仁曰黃海兵使以官門聚點行否報于備局而本道庶可免歉聚點不至爲弊依他道例設行之意分付何如上曰依爲之出擧條致仁曰頃日捕廳諸罪人一番究問酌處遽下甚非重獄體之道而其中貞采以劇賊輩或謂之有見或謂之非逆則誅止其身律不當罪不可不更賜處分至於得有非上變而口發無根之凶言於私室酬酢宇光論其被配之本罪已可謂殺之無惜而與純鎭綢繆謀議行跡叵測喆宗居間偵探妖惡莫甚此三漢亦決不可白放故敢達矣上曰宇光則還發配所可也出擧條致仁曰臣等向陳聯箚不槪聖心繼而有三司處分雖是已過之事而惶悚則極矣上曰三司事與卿等事有異矣其再疏旣命還給似不頒布而捕廳判付得見之後一日再瀆故不得不處分矣蓋此事驟聞發告之說果不無驚駭者此非動心於二字云云之說也竊恐末梢葛藤有甚難處之端矣畢竟事歸於虛謊亦可幸也今何必更爲擧論乎致仁曰今者處分不免太遽且貞采供招中至稱夏賊之有識見且以榮德爲非逆豈可誅止其身乎上曰此蓋不知本事以訛傳訛者也若果知本事則其罪豈止於誅其身乎此於輕重之分已有商量此輩於德相事果多不知而自陷死地者蓋德相疏後其能嚴斤者只是右相一人而已致仁曰若其八字凶言渠豈有不知之理乎上曰此不過亂言犯上之類也豈有加於此之罪乎致仁曰此是不道之凶言不可歸之於亂言矣上曰宇光之白放或涉如何耶致仁曰宇光則當初所犯之罪已是當誅至於得有則口噴凶言而捕廳之不爲究覈亦不成說矣哲宗之罪亦決不可輕赦也上曰告者之反加刑配雖或違於刑政之體而純鎭則誠是凶漢矣渠所謂丙午欲爲告變之說其無天倫可知今者謂捕校曰又有告變事以此言于大臣云蓋此是年未滿之孽子而父子亦不分明矣渠之欲殺同生其計誠凶矣而又以渠三寸歸之於隱匿罪孥之科世豈有如許變怪乎且以上言草見之世上事無不知之其論丙申諸賊所謂徒字有來歷隱然有偏論之意一則曰是徒二則曰是徒接於復賊而止矣外此之事皆是凶人而無所不爲者也且渠於貞采有何深忤而特以翻身之計使哲宗探知猶爲不足又使宇光偵採此莫非純鎭之所使也若哲宗輩則不過鄕曲愚氓告訐之門雖不可開而亦何足深誅耶蓋此囚之送於捕廳非不知不成國體而餘悸在中國體猶屬第二件此則卿等可以容恕者也今則此事歸於沒把捉誠喜而不寐矣致仁曰得有宇光哲宗三人則決不可白放矣上曰此是純鎭必欲大其事實其事之致也此三人何足深責而若論其罪則三人中誰爲較重耶致仁曰宇光之作弊尤甚且其初罪已是難赦矣致仁曰近日政注疏通之政大行此實是盛德事臣等不勝欽嘆之至矣上曰頃者次對右相適未登筵故其時略以此意言於卿等矣卿等則似必諦廳而至於參聞之諸宰則或不能信聽而亦易於認作前例說話矣其時蓋不能盡其辭而其弊則固如此此豈可無矯革之道乎大抵向所謂隄防云者非實出於隄防也乃所以枳塞也而適足爲毁隄防之歸矣近所謂疏通云者强作名目不拘界限任意低昻殺活之權未免下移則枳塞也疏通也均不成說而將至於國不國而人不人矣且夏賊是前萬古所無之凶逆而今則擧半國而歸之於夏賊之黨宇偉出後又擧半國而歸之於宇偉之黨如是而人何以爲人國何以爲國乎苟究四條弊源則專由於大臣權不重之致此箇五弊不袪則國事無可着手處矣大抵乙丙之間殆近於禮樂征伐不得自天子出環顧一世無可倚仗領相則丙申年召入之時予豈無意於任用而顧其時勢自多難便故不得已還令處閑至於金鍾秀是予甘盤舊人非但其身之處外亦有事勢之難處者歷數朝臣若論其有積怨深讎於啓禧家者則只是國榮一人而渠旣無資望不重則不威故不得不委之以重任耳伊時上下之所講劘者惟是明義錄一部義理而已以日記而揭丹書豈得已哉患在於隄防之不嚴矣至於戊戌以後國榮事漸無奈何故己亥以功成身退之樣許以休致及夫庚子又不得已行黜陟之政矣此後大臣果可謂不得其人如徐判府未嘗委之以重權蓋國榮旣出之後只有徐鄭兩臣而若或受傷則予無以有辭於世故事勢不得不然而自辛丑以後不知不覺之中又有時偉之中間藉賣矣卿卽先卿之子必以先卿之承佐於先朝者事予故予之起卿蓋欲見寅協之效而卿之重卜後卽有時偉事出不知者看作偏黨彼此之疑阻轉係朝著之間旣分半局半局之內又有枳疏之別卿試思之今世之人上自大臣下至百執事就有公耳國耳之心哉此莫非大臣權不重之致而其弊之末如之何者此也今則世道稍變枳疏之中旣有區別恢蕩之中亦分主客此後矯救之道一言以蔽之曰委任大臣而已卿須善爲之也致仁曰今者恢蕩之政實出於天地生成之澤隨時通變實是大聖人事且疏蕩之中亦存注渭之別臣固欽仰萬萬而第以疏通之規言之或有直蹈宿研者或有漸次通擬者而今者疏通則或近於無漸有涉如何矣上曰大抵疏通之規必低其一等故經玉堂者使爲兩司經兩司者使爲未通淸之職而顧今大恢蕩之時如此格例間事何必爲拘耶今者疏通雖曰無漸而無漸然後可洗一代之耳目矣且其大綱領旣成一板則下此一等若退廉與否遲速分數惟在銓曹之對揚而其承佐轉移之責惟望於卿等耳致仁曰臣之老昏轉甚凡其所坐之淺深爲人之如何皆未能知且臣之病狀難强僚相皆知之矣久未登筵下情耿耿故今日擔舁入來以此昏憒何可自任以世道乎使臣若減十數年則庶圖殫竭而今則誠末如之何矣惟願早賜斥退改卜賢德則非但臣身之幸卽世道之幸也上曰病旣難强則亦不必數數登筵旣畀卿以此地位今日世道之責舍卿其誰乎致仁曰抑臣嘗有所至冤者臣家自先世素不爲偏論及臣待罪銓官至於大拜而實無幾微之可見偏論之目反歸於臣無是事而有是名者寧不冤乎上曰卿之重卜後卽有時偉事故有此不知者之論而卿之聞此目誠冤矣蓋自重卜之初若與今左右相作僚則庶無岐異之患而李判府則人品雖善本無邊幅卿初與此大臣周旋故聞此題目者此也致仁曰凡世道之責可責於年紀之不衰者而若臣則雖使久據此任實無毫分之可助矣上曰卿之精力則非少年之可比矣雖以目下事言之禹禎圭疏爲許多條件而備堂諸宰猶多見漏之患而卿則一一照管至於原疏措語亦多刪改云予聞而驚異之不已矣精力若非康旺則豈如是耶致仁曰以小臣老昏無以一時盡見故留置多日隨其神氣稍勝時若干改之矣濟恭曰臣見其五六行親書刪改者則精力實非少年之可比矣性源曰許多條件無一遺漏者臣見而壯之而至於親書則臣未及知之矣上曰何所聞來何所見去昔在先朝曾有此敎矣卿之處閑幾年重卜此任而若於世道國事無一裨補遽又告退則在卿心亦豈不歉然乎大抵矯變世道亦不甚難予於此積有商量而近來事易致擾擾故在向來豈不欲爲此而稍待至今者此也今則以世道責之於卿若左右相則承佐而已安有舍領相而先責左右相者乎卿雖爲世人之所疑阻而一事二事擧措得宜則凡其妄疑自可渙釋矣今予此政中外之人或視以換改而予旣無是則固不必家喩而戶說也又或以朝廷之擧措看之以示弱而予亦不動矣以向來臣室熏天之勢乙丙之間一竝鋤治其時則不畏今始畏之乎予意如此卿亦何懼之有哉此擧實出於積年商量非一日二日之事也顧今保合之責在卿非可讓之事也致仁曰聖敎及此臣何敢顧他而第精力無餘疾病轉深實無當大事之望矣上曰右相向未登筵故予今復申前說卿意以爲何如濟恭曰天地之大德曰生今番疏蕩之政實是天地之德而旋乾轉坤之功也臣等豈不欽嘆而大抵枳塞之弊苟究其本則卽銓郞復舊之弊也自前亦豈無停望之法而或有過一政而重通者或有過二政而重通者而自夫銓郞之復舊謂之以聳動停望者居多一停之後則雖過屢月屢年更不擬望此與停字之意不啻相及矣試以官案見之不入檢擬者殆過三分之一誠不成說矣上曰右相言誠是也雖以承旨望書入者見之見拔者多矣濟恭曰承旨卽古所稱銀臺是何等淸選而第以近來論之或有入於承旨望而不爲擧論於獻官巡將者寧有如許官防乎在先朝或有停望之人而若在一次除授之後則是卽復望而更無所礙今則雖前望五六次落點而銓曹則一向枳塞豈可成說乎若是不當爲而爲者則固當仰奏而不此之爲自上一邊收用而自下一邊枳塞除授之職則便屬虛銜未免權柄之下移矣上曰近來風俗果如此矣旣入承旨望不論於獻官巡將者旣不成說而至於前望落點之人則銓曹更不擧論又或有今番一擬而後不更擬者予爲是不能無深慮矣此等處不可不淬勵矯改若置之一二日則又將如前矣今欲使疏通之政慣人眼目夬成規模則其道何居致仁等曰大綱旣立則此不過節目間事惟在有司之擧行何必用聖慮乎第疏通之中亦不可無分數如摠管前望則以摠管擬之都憲前望則以都憲擬之比此例爲之則似宜矣濟恭曰疏通之中亦不可有濫觴之弊矣上曰銓曹枳塞之弊誠難矣如韓宗濟是別軍職光濟之兄而無他罪過通政後以老病未嘗屢見於政目故書之於釁累秩蔭官李碩模以守令七事不通見遞者而亦書於釁累秩蓋書之此秩者迫不得已然後始可書之當審量其簡擇取舍何可不知本事而同爲列錄乎昨日使曾經吏判人會議去其太甚大綱旣正則自可次次矯革矣蓋疏則人人皆以爲得大將枳則雖無係關者亦知爲見塞如宗濟者多矣此風不可不改矣上曰吏判進前載純進伏上曰承旨望見拔者何其多也載純曰或有前入而見拔者或有新資而未擬者矣上曰一竝書入好矣致仁曰承旨通望不輕而重經三司亞長然後始可擬議矣以堂上新資一竝入望則誠過矣上曰然則未通者當新通拔望者亦皆重通乎致仁曰然矣上曰若然則吏判審量或新通或重通可也性源曰臣不忠不誠自速嚴敎今日雖冒沒登筵而實爲惶悚矣上曰卿以何事引咎之至此耶性源曰卽日前箚子事也上曰三大臣旣已聯箚則卿可獨深引耶性源曰二次入侍領相皆未登筵比小臣蓋不能詳知矣上曰以此事留在心中誠是料外還爲慨然矣卿等不聞俄者效勉領相之敎乎自今以後須旁贊勸成使領相得以着心好矣在卿等亦與有榮矣上曰趙鎭寬事於渠亦可謂善成矣致仁曰伏見傳敎下者非但渠之一身幽明之間豈不感泣乎上曰南絳老之致死雖由於李潭而李潭亦能知幾其時亦多有引進奬拔之效而至於趙曮則其行世豈可比李潭者類而政注中養厚之都憲厚謙之禮參怪怪不成說其時所擬臺諫中仍有翔雲事出矣然而其本則由於見欺實狀果如此矣濟恭曰文臣守令窠變通中光州是大邑之無弊者也倉庫完實便同金甌之罔缺而若作文窠則易有數遞之患數遞則弊生其勢固然臣意則誠難之矣致仁曰綾州亦是蔭窠而間多文臣之差除則惟在隨時通變異於永作文窠矣光州名曰牧使而其實則無弊之小邑也此後必多文臣堂上之除拜而可至數十朔之久則亦非數遞也臣意則不必以此爲拘故吏曹問議時果許施矣上敎濟恭曰向者問議時吏判果往卿所乎濟恭曰吏判則不來而參判金憙來議矣上曰吏判之用嫌於右相誠太過矣濟恭曰吳光運遭彈之後十四年不供職此其出處之不可拔者也至於瑗猝自服四字本家狀旣有之且無關係故臣果書之而吏判之以是過嫌臣實未曉也上曰吏判以其文字出處之不好故有此嫌怒耶蓋許多文字不必用此句語矣若吳光運則吏判固當用嫌而或與其姪作寮或擬其從孫於初仕而今乃越一階而反嫌右相可乎且諡號時以獨堂當署經而過幾朔之後始乃引嫌者寧有如許遞義大抵此重臣之不能燁燁雖其長處而可謂不善爲之事矣設令不相見之間至於薦望則乃公事也豈可不往乎致仁曰問議與薦望亦有公私之異若無僚堂之可以替行則事體不可不往矣濟恭曰大比之科只隔若干日矣近來試望多不擇擬使儒生輩有輕視考官之心試圍不嚴之弊未必不由於此今番則另飭銓曹試官必以有文名者排擬至若嚴科場之道不專在於許多禁條爲試官者若能有文鑑祛私意榜出之後無致有辭說則日後場屋不期嚴而自嚴預爲申飭俾知惕勵恐不可已矣領議政金致仁曰右相所奏儘爲嚴科場之要道而所謂許多禁條亦是法典所載借述外場之弊尤不可不痛禁自前特敎申飭之時則不無其效矣上曰出擧條申明嚴飭俾有實效可也出擧條上曰卿等見承旨大司成推考傳敎乎今番到記將便作監試場中誠不成說矣蓋生進食堂以百額定式故今番則使之勿拘額數矣更聞之則到記謁聖時自來勿拘定額云矣向者傳敎只謂生進勿拘之意而非通幼學而言之者則只當收生進參班到記而今則竝與幼學而收來殆若袖擧案之樣若或幼學入格則非到記之本意也安有非生進而參於食堂之規乎性源曰多士之顒望已至多日今則不可區別矣致仁曰幼學皆參班故大成殿庭彌滿或有不謹之事云矣濟恭曰傳敎辭意曉然易知而至有方外生之皆入誠可怪也上曰今於成均館墻役時得石磬二枚乃是癸丑年朴堧所造刻矣昔在先朝得古磬於備邊司井中社壇傍邊而今者又見古物事不偶然誠爲稀貴矣樂院有可考之文跡耶在學曰樂院則無可考文跡而癸丑刻十五枚中六枚則入於丙申年正月上尊號都監四枚則甲辰內入五枚則留在本院矣上曰詳錄其來歷且考政院壬戌日記入奏可也上曰北伯事誠可㦖也行部在卽而其病似難遍巡矣致仁曰道臣不必邑邑皆巡見此則亦可推而知彼矣性源曰其病則果是實病矣上曰若是實病則吏參豈可在京供職耶致仁曰前此陵官之換作別檢窠者其數已多曾見銓曹以承文參下之乏人艱於排擬矣頃日該曹又以陵直長三窠作別檢事草記允下而此不必永爲定制更觀前頭文參下有裕則隨時闊狹恐好矣上曰依爲之出擧條在簡曰近來上納之愆期誠一痼弊前後關飭非至一再而外邑不畏法意視若尋常八月將半均惠廳所納尙多未收事之可駭莫此爲甚爲先出擧條另加申飭此後又或愆期則該邑守令依事目論罪之意預爲知委各道何如上曰依爲之出擧條上敎在簡曰文蔭武中未及爲僉知五衛將者幾人在簡曰六人矣上曰其中老職人減下此六人中擬入可也今有五衛將窠闕乎在簡曰趙夢錫與鄭煥猷爲相避當有變通矣上曰然則鄭煥猷當許遞矣上曰五衛將中差祭人改差出榻敎上曰刑判進前尙集進伏上曰宇光之還發配所待擧條啓下還送巨濟而各別申飭無如前日之作亂可也秋曹之職務誠難矣頒善爲之也上曰尙衣提調進前昌順進伏上曰玉帶一件有缺處今番皇曆之行當出來乎昌順曰姑未可知矣上曰昨日曾經吏判人來待中卿何不來耶昌順曰臣於是職已有自劃故不敢以曾經自處矣上曰此乃中批之職豈可終始自劃乎豐之曰王大妃殿湯劑加減養胃湯三貼已進御矣此後湯劑當何以爲之乎上曰更待下敎可也命書傳敎曰明日當詣慶熙宮經宿後還宮侍衛軍兵及東西班隨駕竝依近例爲之事分付命退諸臣以次退出